AFGØRELSE Nr. 3/98 TRUFFET AF ASSOCIERINGSRÅDET,

associeringen mellem De Europæiske Fællesskaber og deres medlemsstater på den ene side og Polen på den anden side den 5. november 1998 om fastlæggelse af vilkårene og betingelserne for Polens deltagelse i EF-programmer på det kulturelle område (98/671/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Polen på den anden side (1),

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Polen på den anden side vedrørende Polens deltagelse i Fællesskabets programmer (2), særlig artikel 1 og 2, og

ud fra følgende betragtninger:

I henhold til artikel 1 i tillægsprotokollen kan Polen deltage i Fællesskabets rammeprogrammer, særprogrammer, projekter eller andre foranstaltninger, bl.a. på det kulturelle område;

i henhold til artikel 2 i nævnte tillægsprotokol skal vilkårene og betingelserne for Polens deltagelse i de i artikel 1 nævnte aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Polen deltager i Det Europæiske Fællesskabs programmer Kalejdoskop, Ariane og Raphael i henhold til de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse gælder i programmernes løbetid.

Artikel 3

Denne afgørelse træder i kraft den første dag i måneden efter dagen for vedtagelsen.

Udfærdiget i Bruxelles, den 5. november 1998.

På associeringsrådets vegne

W. SCHÜSSEL

Formand

(1) EFT L 348 af 31. 12. 1993, s. 2.

(2) EFT L 317 af 30. 12. 1995, s. 35.

BILAG I

VILKÅR OG BETINGELSER FOR POLENS DELTAGELSE I PROGRAMMERNE KALEJDOSKOP, ARIANE OG RAPHAEL

1. Polen deltager i alle aktiviteter under programmerne Kalejdoskop, Ariane og Raphael, i det følgende benævnt »programmerne«, i overensstemmelse med målene, kriterierne, procedurerne og tidsplanerne i Europa-Parlamentets og Rådets afgørelse nr. 719/96/EF af 29. marts 1996 om iværksættelse af et program til støtte for kunstneriske og kulturelle arrangementer med en europæisk dimension, i det følgende benævnt »Kalejdoskop« (1), Europa-Parlamentets og Rådets afgørelse nr. 2085/97/EF af 6. oktober 1997 om et program til støtte for bøger og læsning, herunder oversættelse, i det følgende benævnt »Ariane« (2), og Europa-Parlamentets og Rådets afgørelse nr. 2228/97/EF af 13. oktober 1997 om et EF-handlingsprogram for kulturarven, i det følgende benævnt »Raphael« (3), medmindre andet er fastsat i denne afgørelse.

2. Vilkårene og betingelserne for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Polen er de samme som dem, der finder anvendelse for berettigede institutioner, organisationer og enkeltpersoner i Fællesskabet.

3. For at sikre programmernes fællesskabsdimension skal tværnationale projekter og aktiviteter, der foreslås af Polen, omfatte et mindsteantal partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmerne.

4. Polen indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i programmerne (se bilag II). Associeringsudvalget kan i fornødent omfang justere dette bidrag.

5. Fællesskabets medlemsstater og Polen vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der er berettigede i henhold til programmerne, og som rejser mellem Polen og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

6. Uden at dette berører Kommissionens og Det Europæiske Fællesskabs Revisionsrets ansvar for overvågning og evaluering af programmerne i overensstemmelse med afgørelserne om Kalejdoskop, Ariane og Raphael (henholdsvis artikel 8, 8 og 10), evalueres Polens deltagelse i programmerne løbende på grundlag af et partnerskab mellem Polen og Kommissionen for De Europæiske Fællesskaber. Polen vil forelægge Kommissionen de fornødne rapporter og medvirke ved andre særlige aktiviteter, som Fællesskabet tager initiativ til i denne sammenhæng.

7. Uden at dette berører procedurerne i artikel 5 i afgørelsen om Kalejdoskop, artikel 5 i afgørelsen om Ariane og artikel 7 i afgørelsen om Raphael, vil Polen blive indbudt til koordinationsmøder om alle spørgsmål vedrørende gennemførelsen af denne afgørelse forud for de ordinære møder i programudvalgene. Kommissionen informerer Polen om resultaterne af disse ordinære møder.

8. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmet, skal være et af Fællesskabets officielle sprog.

(1) EFT L 99 af 20. 4. 1996, s. 20.

(2) EFT L 291 af 24. 10. 1997, s. 26.

(3) EFT L 305 af 8. 11. 1997, s. 31.

BILAG II

POLENS FINANSIELLE BIDRAG TIL KALEJDOSKOP, ARIANE OG RAPHAEL

1. Polens finansielle bidrag omfatter:

- finansiel støtte fra programmerne til polske deltagere

- supplerende administrative udgifter i tilknytning til Kommissionens styring af programmerne, der hidrører fra Polens deltagelse.

2. For hvert regnskabsår må summen af tilskud og enhver anden økonomisk støtte, som polske støttemodtagere opnår fra programmerne, ikke overstige det bidrag, som Polen indbetaler, efter fradrag af de ekstra administrationsudgifter.

Hvis det bidrag, som Polen har betalt til De Europæiske Fællesskabers almindelige budget, efter fradrag af de ekstra administrationsudgifter, viser sig at være større end summen af tilskud og anden økonomisk støtte, som polske støttemodtagere opnår fra programmerne, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Polen.

3. Kalejdoskop

Polens årlige bidrag er på 266 284 ECU fra 1998. Af dette beløb dækker 17 420 ECU de supplerende administrationsudgifter i forbindelse med Kommissionens forvaltning af programmet som følge af Polens deltagelse.

4. Ariane

Polens årlige bidrag er på 75 649 ECU fra 1998. Af dette beløb dækker 4 949 ECU de supplerende administrationsudgifter i forbindelse med Kommissionens forvaltning af programmet som følge af Polens deltagelse.

5. Raphael

Polens årlige bidrag er på 326 804 ECU fra 1998. Af dette beløb dækker 21 380 ECU de supplerende administrationsudgifter i forbindelse med Kommissionens forvaltning af programmet som følge af Polens deltagelse.

6. Finansforordningen vedrørende Fællesskabets almindelige budget finder også anvendelse på forvaltningen af bidraget fra Polen.

Ved denne afgørelses ikrafttræden og i begyndelsen af hvert år sender Kommissionen Polen en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag vil blive udtrykt i ecu og skal indbetales til en af Kommissionens ECU-bankkonti.

Polen indbetaler senest tre måneder efter, at indkaldelsen af midler er afsendt, sit bidrag til dækningen af de årlige udgifter i henhold til denne afgørelse i overensstemmelse med indkaldelsen af midler. Enhver forsinkelse ved betalingen af bidraget vil medføre, at Polen skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde i den måned, der rummer forfaldsdagen, for operationer i ecu, forhøjet med 1,5 procentpoint.

7. Polen betaler de supplerende administrative udgifter, der er omtalt under punkt 3, 4 og 5, over landets nationale budget.

8. Polen betaler 3 %, 13 % og 23 % af udgifterne til landets deltagelse i programmerne over sit nationale budget for henholdsvis 1998, 1999 og 2000;

I overensstemmelse med de sædvanlige Phare-programmeringsprocedurer betales de resterende 97 %, 87 % og 77 % via Polens årlige Phare-tildelinger for 1998, 1999 og 2000 forudsat at de relevante budgetbevillinger er til stede.